Jóanes, Hjørdis, Eivind og Jens-Kjeld heiðurslønir M. A. Jacobsens virðislønin fyri fagrar bókmenir í ár fór til Jóanes Nielsen, barnamentanarheiðursløn Tórshavnar býráðs 2012 varð latin til Hjørdis Johansen, virðislønin fyri yrkisbókmentir varð latin Eivind Weyhe, og virðislønin fyri mentanaravrik varð latin Jens-Kjeld Jensen. Virðislønin fyri fagrar bókmentir verður í ár latin Jóanesi Nielsen fyri skaldsøguna Brahmadellarnir frá 2011. Mannalagnur, sum eru fyri sosialum, samfelagsligum og kynsligum ágangi og vanbýti, verða lýstar bersøgið og rátt, men við listfrøðiligum snildum, sum geva skaldsøguni listaliga dygd. Barnamentanarheiðursløn Tórshavnar býráðs 2012 varð latin til Hjørdis Johansen. Nevndin sigur í grundgevingini, at fjølbroytta og virkna leiklistakvinnan er íbirtari og stigtakari til Dramaverkstaðið, ið hevur mong ár á baki. Sangbæru og beinraknu barnasangirnir við Hjørdis og gentunum minnast vit sum nakað heilt serligt, teir eru lívsseigir og hoyrast javnan sungnir í skúlum og barnagøðrum.” Yrkisbókmentir M. A. Jaocbsens virðisløn fyri yrkisbókmentir 2012 varð latin Eivindi Weyhe. Nevndin sigur, at bøkurnar, hann hevur latið úr hondum, eru framúr úrslit av nærlagdari gransking og tilfar til víðari gransking. Hear tríggjar útgávurnar eru úrslit av tí málvísindaliga arbeiðslag, ið eyðkennir alt, ið Eivind hevur avrikað til fragd og lærdóm hjá okkum lesarum.” Virðisløn M. A. Jacobsens fyri mentanaravrik 2012 er í ár latin Jens-Kjeld Jensen. Nevndin sigur, at hann síðan hann kom til Føroya í 1970 hevur granskað føroysku náttúruna sum fáur. Alt djóra- og plantulív hevur hansara áhuga. Jens-Kjeld hevur í væl meir enn ein mansaldur mint okkum á at fara væl um náttúruna. Hann kemur javnan við ávaringum, tá ið okkurt djóra-ella plantuslag ella náttúran í síni heild er hótt.”